b'\n_START_ARTICLE_\nPunamerit\xc3\xa4hti\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPunamerit\xc3\xa4hdell\xc3\xa4 on pieni ja litte\xc3\xa4 keskiruumis, josta l\xc3\xa4htee yleens\xc3\xa4 viisi s\xc3\xa4dehaaraa \xe2\x80\x93 joskus niit\xc3\xa4 on vain nelj\xc3\xa4, joskus kuusi tai useampiakin. S\xc3\xa4dehaarat voivat kasvaa 26 senttimetrin mittaisiksi, vaikka ovatkin tavallisesti huomattavasti lyhyemm\xc3\xa4t. Merit\xc3\xa4hti kykenee kasvattamaan uuden s\xc3\xa4dehaaran jopa nelj\xc3\xa4n katkenneen tilalle. Sen suu sijaitsee alapinnalla keskell\xc3\xa4 ruumista, ja s\xc3\xa4dehaarojen p\xc3\xa4\xc3\xa4ss\xc3\xa4 on valoa aistivat silm\xc3\xa4t\xc3\xa4pl\xc3\xa4t._NEWLINE_Muiden piikkinahkaisten tavoin punamerit\xc3\xa4hdell\xc3\xa4 on vesiputkilosto, joka muodostuu nielua ymp\xc3\xa4r\xc3\xb6iv\xc3\xa4st\xc3\xa4 rengaskanavasta ja siit\xc3\xa4 s\xc3\xa4teitt\xc3\xa4in erkanevista s\xc3\xa4dekanavista. S\xc3\xa4dekanaviin liittyy imujalkoja, joita merit\xc3\xa4hti k\xc3\xa4ytt\xc3\xa4\xc3\xa4 hengitt\xc3\xa4misess\xc3\xa4, tarttumisessa sek\xc3\xa4 liikkumisessa \xe2\x80\x93 nopeimmillaan se ry\xc3\xb6mii 15 senttimetri\xc3\xa4 minuutissa. Rengaskanavasta johtaa ruumiin pintaan kivikanava, jonka suulla on siivil\xc3\xa4m\xc3\xa4inen madreporilevy._NEWLINE_Punamerit\xc3\xa4hdell\xc3\xa4 on kalkkilevyist\xc3\xa4 muodostuva ihonalainen tukiranka, jonka joustavan rakenteen ansiosta sen iho on pehme\xc3\xa4 ja kimmoisa. Ihon v\xc3\xa4ri vaihtelee oranssista vaaleanruskeaan ja purppuranpunaiseen ja siin\xc3\xa4 on runsaasti erilaisia piikkej\xc3\xa4 ja nystyj\xc3\xa4, joista erikoisimpia ovat ihon puhdistuselimin\xc3\xa4 toimivat pienet pihtipiikit eli pedikellaariot. Yl\xc3\xa4pinnan suurimmat piikit muodostavat s\xc3\xa4dehaarojen suuntaisia jonoja, joiden v\xc3\xa4liss\xc3\xa4 on runsaasti sormimaisia pullistumia eli papuloita, tavallisesti kolmen rypp\xc3\xa4iss\xc3\xa4. Papulat ulottuvat merit\xc3\xa4hden ruumiinonteloon ja osallistuvat hengitykseen ja kuonaneritykseen.\n_START_SECTION_\nLevinneisyys\n_START_PARAGRAPH_\nPunamerit\xc3\xa4hte\xc3\xa4 tavataan Atlantin valtameren it\xc3\xa4osissa mutta ei V\xc3\xa4limeress\xc3\xa4. Levinneisyysalue ulottuu pohjoisessa Islannin rannikolle sek\xc3\xa4 Vienanmerelle ja etel\xc3\xa4ss\xc3\xa4 Senegalin rannikolle.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPunamerit\xc3\xa4hti el\xc3\xa4\xc3\xa4 yleens\xc3\xa4 kiinte\xc3\xa4ll\xc3\xa4 merenpohjalla vuorovesivy\xc3\xb6hykkeell\xc3\xa4 tai sen alapuolella 400 metrin syvyyteen saakka. Yksitt\xc3\xa4isi\xc3\xa4 merit\xc3\xa4hti\xc3\xa4 on l\xc3\xb6ydetty jopa 650 metrin syvyydest\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPunamerit\xc3\xa4hti on yksineuvoinen el\xc3\xa4in. Sen s\xc3\xa4dehaarojen alapinnalla sijaitsee sukurauhasia, joista sukusolut siirtyv\xc3\xa4t veteen sukuaukkojen kautta. Naaraat voivat tuottaa yhdell\xc3\xa4 kertaa jopa 2,5 miljoonaa munaa, jotka koiraat hedelm\xc3\xb6itt\xc3\xa4v\xc3\xa4t meriveteen vapauttamillaan siitti\xc3\xb6ill\xc3\xa4. Hedelm\xc3\xb6ityneest\xc3\xa4 munasta kehittyy bipinnaria, kaksikylkinen toukka, joka ui vapaasti vedess\xc3\xa4 kolme viikkoa ennen kuin se laskeutuu merenpohjaan ja muuttuu aikuiseksi.\n_START_SECTION_\nRavinto\n_START_PARAGRAPH_\nMuiden merit\xc3\xa4htien tavoin punamerit\xc3\xa4hti on ahkera saalistaja, joka k\xc3\xa4ytt\xc3\xa4\xc3\xa4 ravinnokseen simpukoita, kotiloita ja taskurapuja. Se avaa simpukan kiertym\xc3\xa4ll\xc3\xa4 sen kuoren puoliskoiden ymp\xc3\xa4rille ja vet\xc3\xa4m\xc3\xa4ll\xc3\xa4 ne auki imujaloillaan. Sen j\xc3\xa4lkeen se ty\xc3\xb6nt\xc3\xa4\xc3\xa4 mahalaukkunsa etuosan ulos suustaan simpukan pehmeiden osien ymp\xc3\xa4rille ja sulattaa ne eritt\xc3\xa4mill\xc3\xa4\xc3\xa4n ruoansulatusnesteill\xc3\xa4. Kun simpukan liha on pehmennyt riitt\xc3\xa4v\xc3\xa4sti, merit\xc3\xa4hti vet\xc3\xa4\xc3\xa4 mahalaukun takaisin sis\xc3\xa4lleen.'